**הקדמת המחבר**

בגיל 20 החלטתי להוציא ספר שירה. אספתי את כל השירים המועמדים במחברת. שתי בנות מהיחידה הצבאית התנדבו לעזור: אחת מנקדת והשנייה מאיירת בהתאמה. ואז, מאורעות שונים ומשונים גרמו לרעיון להיגנז.

עידן ועידנים חלפו, מים רבים זרמו בנחלים אדירים, והנה מוצא אני את עצמי חוזר לחלומות הנעורים לאחר ששיבה זרקה בזקני. וזה לא מובן מאליו.

השירים בספר זה מייצגים ישן וגם חדש. המוקדם בהם ("לנוכח פאתי השקיעה") נכתב בגיל 15 לערך, המאוחר בהם ("סתיו") נכתב בספטמבר 2016. בחירת השירים נעשתה באמצעות דיאלוג רב-שלבי עם עורכת הספר טל איפרגן, דיאלוג שנמשך על פני דילמות אם לשמר או לחדש קטעים בתוך שירים. שירים אחדים חודשו ואף שינו את מובנם, וישנם השירים שאין לגעת בהם.

בארבעה שערים קובצו השירים, כשהמספר 4 הוא סמלי, שכן ברבות השנים עסקתי בארבעה סוגים של יצירה (הומור, שירה, מדע ועיתונות משודרת). לכל שער יש פתיח המוקדש לאחד מסוגי היצירה הללו.

הפתיח הראשון עוסק בהומור, הבא לידי ביטוי בכתיבה ניגרת דבש ועוקץ. הפתיח נלקח מתוך קטע שכתבה עלי **שלומית ז"ק ז"ל**, שהיתה שותפה במשך שנים אחדות לכתיבה הומוריסטית.

הפתיח השני עוסק בשירה שלי, זו שהחלה בגיל העשרה, נדמה, וחודשה כשנתיים לפני יציאת ספר זה לאור. את הפתיח כתבה עורכת הספר **טל איפרגן**, שליוותה אותי בכל התקופה ההיא, והיתה הראשונה שהזמינה אותי לקרוא שיר מול קהל ("ולא עוד אביר", השיר הסוגר את הספר).

הפתיח השלישי עוסק בכתיבה המדעית שלי, שהחלה בשנים מאוחרות יותר. הפתיח נכתב על-ידי **פרופ' אבי גל** מהטכניון, שהיה הסטודנט הראשון שלי לתואר דוקטור, וגם שותף למחקר בהמשך.

הפתיח הרביעי עוסק בתחום שאליו נכנסתי בנובמבר 2014. תחום העיתונות המשודרת. הגשמה מאוחרת של חלום ילדות נוסף, שהביאה אותי אל התכנית "העמק הדיגיטלי", בה אני עוסק בראיונות עומק. את הפתיח כתבה **ענת שרון-בלייס**, מנהלת "רדיו קול יזרעאל", שנתנה לי את ההזדמנות וגם לימדה אותי שראיון מתמקד במרואיין ולא במראיין.

וכדי שגם העין תחגוג, ביקשתי משורה ארוכה של ציירים וצלמים, שאת יצירתם אני מעריך, לתרום מיצירותיהם. אלה מלוות את השירים. ההיענות היתה גבוהה וקיבלתי שפע רב של יצירות. וזה לא מובן מאליו.

אני מודה לכל האמנים: **אביבית חזק, אדם מגן, אירית סלע, איש גורדון, אריה רובינוביץ, גרי מנדלסון, דפנה עציון, הדס עציון, טלי וייס, יניב פלדמן, כוכבה סרנגה, לאה הרפז, ליאור לימונד, ליאת וישינסקי, מודי שופיל, נורית צדרבוים, סברינה דה ריטה, סיגל מגן, סיגלית עשת, עליזה גוטמן, ענת גרי לקריף, ענת שרון בלייס, עצמון יניב, צביה פרידמן, קלרי, ורחל טוקר שיינס.**

ואם בתודות עסקינן, מודה אני לצוות של כתב העת "בין סגול ובין תכלת" שסייע רבות: **לציפי הראל** המגיהה היסודית ורבת הידע, שהתמודדה בכבוד עם כמה מילים ארכאיות שבחרתי להשתמש בהן; **לסיגלית עשת**, אשר מפליאה בעיצוב הגרפי; **ולטל איפרגן**, שהשקיעה בעריכה מן הראש ומן הלב.

תודה מיוחדת **לד"ר נורית צדרבוים** שכתבה את אחרית הדבר.

ואסיים במספר שורות ששלחה לי **סיגל מגן**, שאחרי שראתה שירים שכתבתי בעבר עודדה אותי בעקשנות ובהתמדה. תמיכתה באה לידי ביטוי ב"נדנודים" בלתי פוסקים, שביקשו שאחזור לכתוב גם בהווה. צרור התכתבויות בחרוזים עם סיגל הפכו לספר הדיאלוגים בשירה "בין סגול ובין תכלת", ממנו נגזר השיר המופיע על הכריכה האחורית של ספר זה. וגם זה, בהחלט, לא מובן מאליו.

**"זה לא מובן מאליו לכתוב שירים.**

**זה לא מובן מאליו להראות אותם לאחרים.**

**זה לא מובן מאליו לשתף צלמים וציירים.**

**זה לא מובן מאליו ומאוד משמח,**

**ואני שמחה איתך עד הירח**

**הנושק לתכלת במרום.**

**שמחה איתך ומברכת בחום..."**

**(סיגל מגן)**

.